Întâlnirea dintre Xi și Putin, „o ameninţare pentru democraţie”. Occidentul, îngrijorat după vizita liderului rus la Beijing
Ministrul britanic al Apărării a declarat că este foarte îngrijorat de recenta întărire a relaţiilor diplomatice dintre preşedintele chinez Xi Jinping şi omologul său rus Vladimir Putin, declarând că aceasta reprezintă o ameninţare la adresa democraţiei.
”Sunt extrem de îngrijorat de acest lucru, deoarece, amintiţi-vă, acestea sunt două ţări care nu cred în democraţie”, a declarat ministrul britanic al Apărării, Grant Shapps, pentru Sky News, potrivit News.ro.
El a mai spus că ”dacă avem această situaţie şi ei încearcă să-şi răspândească sistemul în restul lumii, trebuie să vedem şi să avem ochii larg deschişi că aceasta este o ameninţare directă pentru modul nostru de viaţă”, a spus el.
Joi, liderii rus şi chinez au promis ”o nouă eră” a parteneriatului între cei mai puternici doi rivali ai Statelor Unite.
Xi „joacă pe două terenuri”
Aflat în vizită oficială în China, Vladimir Putin încearcă să arate lumii că el și Xi Jinping sunt mai apropiați ca niciodată.
Într-o declarație, cei doi au avertizat asupra riscurilor unui război nuclear și au convenit să extindă manevrele militare comune.
Între timp, Statele Unite transmit că nu acceptă atitudinea președintelui chinez, care pare că "joacă pe două terenuri". Pe de o parte, vrea să își consolideze legăturile cu Occidentul, dar oferă sprijin Rusiei în războiul cu Ucraina.
După un summit fastuos, care a durat întreaga zi, joi seară, târziu, președintele Vladimir Putin a ajuns la Harbin. Orașul aflat în nord-estul Chinei servește drept importantă poartă pentru comerțul cu Rusia.
Este prima vizită internațională a lui Putin după ce și-a început cel de-al cincilea mandat prezidențial. Și este deja a treia oară în mai puțin de un an când Vladimir Putin și Xi Jinping se întâlnesc.
Vladimir Putin: ”Într-un cântec celebru de acum 75 de ani, care este încă interpretat și astăzi, există un vers devenit slogan: "Rușii și chinezii sunt frați pentru totdeauna"".
Xi Jinping: ”Consolidarea și dezvoltarea continuă a prieteniei, a bunei vecinătăți, a coordonării strategice cuprinzătoare și a cooperării reciproce dintre China și Rusia are o semnificație irepetabilă".
Sursa: News.ro, Pro TV
Dată publicare:
19-05-2024 15:57